ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Οκτωβρίου 2005 για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές [κοινοποιηθείσα υπό τον αριθμό Ε(2005) 4163] (Κείμενο που παρουσιάζει ενδιαφέρον για τον ΕΟΧ) (2005/734/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4, Εκτιμώντας τα ακόλουθα: (1) Τα μέτρα που προβλέφθηκαν στην οδηγία 92/40/ΕΟΚ του Συμβουλίου της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των πτηνών (2) πρέπει να εξασφαλίζουν την προστασία της υγείας των ζώων και πρέπει να συμβάλλουν στην ανάπτυξη του πτηνοτροφικού κλάδου. (2) Μετά την εμφάνιση των κρουσμάτων υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A, τα οποία εμφανίστηκαν για πρώτη φορά στη Νοτιοανατολική Ασία τον Δεκέμβριο του 2003, η Επιτροπή εξέδωσε αρκετές αποφάσεις προκειμένου να αποτρέψει την είσοδο αυτής της νόσου στην Κοινότητα από τις προσβληθείσες τρίτες χώρες. Οι αποφάσεις αυτές προέβλεπαν την απαγόρευση, με ελάχιστες εξαιρέσεις, των κοινοτικών εισαγωγών από τις χώρες αυτές για τα ζώντα πουλερικά, άλλα ζώντα πτηνά, το κρέας πουλερικών και ορισμένα άλλα προϊόντα πουλερικών, το κρέας και τα προϊόντα κρέατος αγρίων πτηνών και εκτρεφόμενων πτερωτών θηραμάτων, τα κυνηγετικά τρόπαια πτηνών, τα αβγά και τα προϊόντα αβγών. (3) Τα μέτρα που θεσπίστηκαν με τον κανονισμό (ΕΚ) αριθ. 745/2004 της Επιτροπής, της 16ης Απριλίου 2004, για θέσπιση μέτρων σε σχέση με τις εισαγωγές προϊόντων ζωικής προέλευσης για προσωπική κατανάλωση (3), ισχύουν σαφώς για το κρέας και τα προϊόντα κρέατος αγρίων πτηνών και εκτρεφόμενων πτερωτών θηραμάτων. (4) Βάσει του κανονισμού (ΕΚ) αριθ. 745/2004 της Επιτροπής, απαιτείται από όλα τα κράτη μέλη να εφιστούν την προσοχή των ταξιδιωτών στους ισχύοντες κανόνες σε όλα τα καθορισμένα σημεία εισόδου στην ΕΕ. Τα κράτη μέλη πρέπει να εξασφαλίζουν ότι εφιστάται η προσοχή σε αυτές τις πληροφορίες ιδίως των ταξιδιωτών που αφικνούνται από χώρες που έχουν προσβληθεί από τη γρίπη των πτηνών. Οι πληροφορίες πρέπει να περιλαμβάνονται σε περίοπτες ανακοινώσεις που να είναι τοποθετημένες σε εμφανή σημεία. Οι διεθνείς εταιρείες μεταφοράς επιβατών πρέπει να εφιστούν την προσοχή όλων των επιβατών που μεταφέρουν στην Κοινότητα στους υγειονομικούς όρους για την εισαγωγή στην Κοινότητα προϊόντων ζωικής προέλευσης. (5) Όσον αφορά τον κίνδυνο ενδεχόμενης εξάπλωσης του υπότυπου H5N1 του ιού της γρίπης τύπου A εξαιτίας των αγρίων πτηνών και ιδίως των αποδημητικών πτηνών, η Επιτροπή έχει εκδώσει και τις αποφάσεις 2005/731/ΕΚ (4), 2005/732/ΕΚ (5) και 2005/726/ΕΚ (6), με τις οποίες προβλέπεται πρόσθετη επιτήρηση για τη γρίπη των πτηνών στα οικόσιτα πουλερικά και στα άγρια πτηνά. (6) Οι γενικές απαιτήσεις για τη διατήρηση αυξημένης ετοιμότητας για τη νόσο και ιδίως για την εφαρμογή μέτρων κτηνιατρικής επίβλεψης και βιοασφάλειας προβλέπονται στην κοινοτική νομοθεσία, και κυρίως στις οδηγίες 90/425/ΕΟΚ και 92/40/ΕΟΚ. (7) Η εμφάνιση της υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A επιβεβαιώθηκε πρόσφατα στην Τουρκία. Από τις απλές ενδείξεις και τα δεδομένα της μοριακής επιδημιολογίας ενισχύεται το συμπέρασμα ότι ο ιός της γρίπης των πτηνών εξαπλώθηκε σε αυτή την χώρα προερχόμενος από την Κεντρική Ασία μέσω των αποδημητικών πτηνών. (8) Η εμφάνιση της γρίπης των πτηνών επιβεβαιώθηκε επίσης στη Ρουμανία, σε οικιακό πτηνοτροφείο μιας περιοχής με υψηλή πληθυσμιακή πυκνότητα αποδημητικών πτηνών. (9) Προκειμένου να μειωθεί ο κίνδυνος εισόδου μέσω των αγρίων πτηνών της υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A σε πτηνοτροφικές εκμεταλλεύσεις και άλλες εγκαταστάσεις όπου φυλάσσονται πτηνά υπό περιορισμό, κρίνεται σκόπιμο να ενισχυθούν τα κοινοτικά μέτρα που εφαρμόζονται ήδη για την αντιμετώπιση αυτού του κινδύνου. (10) Τα μέτρα της παρούσας απόφασης πρέπει να καθοριστούν με γνώμονα τον κίνδυνο και να μην περιοριστούν σε βραχυπρόθεσμες ενέργειες όπως αυτά που εφαρμόζονται στο πλαίσιο των εθνικών σχεδίων έκτακτης ανάγκης για τη γρίπη και την ψευδοπανώλη των πτηνών, σε περίπτωση που εμφανιστεί κρούσμα. (11) Τα κράτη μέλη πρέπει να ενημερώσουν την Επιτροπή έως τις 5 Νοεμβρίου 2005 σχετικά με τα μέτρα που έλαβαν για να εξασφαλίσουν την ορθή εφαρμογή της παρούσας απόφασης. Τα μέτρα αυτά και, εφόσον κριθεί σκόπιμο, η παρούσα απόφαση πρόκειται να επανεξεταστούν από τη μόνιμη επιτροπή για την τροφική αλυσίδα και την υγεία των ζώων κατά την προγραμματισμένη συνεδρίασή της στις 10 και 11 Νοεμβρίου 2005. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Μέτρα βιοασφάλειας 1. Τα κράτη μέλη λαμβάνουν κατάλληλα και εφαρμόσιμα μέτρα για να μειώσουν τον κίνδυνο μετάδοσης της υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A (εφεξής «γρίπη των πτηνών»), από τα άγρια πτηνά στα πουλερικά και σε άλλα πτηνά σε αιχμαλωσία, λαμβάνοντας υπόψη τα κριτήρια και τους παράγοντες κινδύνου που παρατίθενται στο παράρτημα I της παρούσας απόφασης. 2. Ανάλογα με την ιδιαίτερη επιδημιολογική κατάσταση, τα μέτρα της παραγράφου 1 στοχεύουν ιδίως: α) στην αποφυγή της άμεσης και έμμεσης επαφής μεταξύ των αγρίων πτηνών, και ιδίως των υδρόβιων πτηνών, αφενός, και των πουλερικών και λοιπών πτηνών, και ιδίως παπιών και χηνών, αφετέρου, β) στη διασφάλιση του διαχωρισμού των κατοικίδιων παπιών και χηνών από τα άλλα πουλερικά. 3. Τα κράτη μέλη εξασφαλίζουν ότι οι προβλεπόμενοι υγειονομικοί έλεγχοι στις πτηνοτροφικές εκμεταλλεύσεις διεξάγονται κατά τρόπο που εξασφαλίζει τη συμμόρφωση με τις διατάξεις της παρούσας απόφασης. Άρθρο 2 Συστήματα έγκαιρης ανίχνευσης 1. Τα κράτη μέλη εισάγουν συστήματα έγκαιρης ανίχνευσης σε εντοπισμένες περιοχές της επικράτειάς τους, τις οποίες έχουν χαρακτηρίσει ιδιαίτερα ευπρόσβλητες από τη γρίπη των πτηνών, λαμβάνοντας υπόψη τα κριτήρια που παρατίθενται στο παράρτημα II της παρούσας απόφασης. 2. Τα συστήματα έγκαιρης ανίχνευσης στοχεύουν στην ταχεία αναφορά κάθε σημείου παρουσίας της γρίπης των πτηνών σε πουλερικά και άλλα πτηνά σε αιχμαλωσία από τους ιδιοκτήτες ή τους εκτροφείς στην αρμόδια κτηνιατρική αρχή. 3. Ειδικότερα σε αυτό το πλαίσιο, λαμβάνονται υπόψη τα κριτήρια που παρατίθενται στο παράρτημα II. Άρθρο 3 Τα κράτη μέλη τροποποιούν τη νομοθεσία τους προκειμένου να την ευθυγραμμίσουν με την παρούσα απόφαση, ενώ δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά με τα μέτρα που λαμβάνουν για να διασφαλίσουν την ορθή εφαρμογή της παρούσας απόφασης. Άρθρο 4 Η απόφαση εφαρμόζεται έως τις 31 Ιανουαρίου 2006. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 19 Οκτωβρίου 2005.

[Source: multi_eurlex | Tokens: 6576]